cimer**HÉVÍZ VÁROS POLGÁRMESTERE**

8380 Hévíz, Kossuth Lajos u. 1

Iktatószám: VFO/286/2014.

Napirend sorszáma:

**ELŐTERJESZTÉS**

**Hévíz Város Önkormányzat Képviselő-testületének**

**2014. március 26-ai ülésére**

**Tárgy:** GAMESZ beszámolója a téli károk helyreállításáról, a tavaszi kertészeti munkák állásáról, a város turisztikai szezonra való felkészüléséről

**Az előterjesztő:** Papp Gábor polgármester

**Készítette:** Laczkó Mária GAMESZ vezető

**Megtárgyalta:** Városfejlesztési, Természet- és Környezetvédelmi Bizottság

**Törvényességi szempontból ellenőrizte:** dr. Tüske Róbert jegyző

Papp Gábor

polgármester

**I.**

**Tárgy és tényállás ismertetése**

**Tisztelt Képviselő-testület!**

A beszámoló a 2014. év téli és kora tavaszi munkafolyamatait, a turisztikai szezonra való felkészülést mutatja be.

1. **Közterület takarítás**:

Az évet a város teljes takarításával kezdtük. Szisztematikusan végigtakarítottuk az összes zöldterületet, gyep és cserjefoltokat, utakat, útszegélyek mellé lerakódott port, járdákra hordódott sarat. A téli hónapok alatt (nincs heti, kétheti kaszálás, gereblyézés) a parkokban a növények között nagy mennyiségű apró hulladék halmozódik fel. Januárban a teljes területet átgereblyéztük, söpörtük, lehullott, letört ágakat összeszedtük. Az utak szélén lerakódott port, sarat oldalra sepréssel, majd kézzel eltávolítottuk az aszfaltról.

A burkolatokba épített víznyelőrácsokat felemelve az aknákban lerakódott hordalékoz takarítottuk ki. Látványosan tiszta lett a város.

Más településeken járva már most nagy különbség tapasztalható - Hévíz általános tisztasági állapota javára.

1. **Előzetes kora tavaszi munkáink**

* A fagymentes időszakokban a komposzttá érett, a kertészeti telepen tárolt szerves anyagot (darált ágnyesedék, levágott fű, lomb) rostáljuk át. Idén először egy nagy teljesítményű rostát béreltünk a Zalaispától, melyet rakodógépek szolgáltak ki. Az így nyert finom komposzt a rózsa-, egynyári-, cserje ágyak tápanyag utánpótlását, füvesítéshez szükséges földmennyiség egy részét adja.
* A kertészetben a metszés során képződött nyesedék zúzható részét külső vállalkozó segítségével – nagy teljesítményű aprító berendezéssel zúzva, mint aprítékot beszállítottuk az ajkai erőműbe. Az áramszolgáltató által lemetszett ágak is itt kerülnek hasznosításra. A vastagabb ágrészekkel, törzsekkel a kertészet vegyes tüzelésű kazánját fűtjük, ennek feldolgozása is kora tavaszi munkafolyamat.
* Az enyhe tél a virágágyakban, cserjeágyakban nem gyérítette meg a gyomnövények mennyiségét. Más évekhez képest az elmúlt évi gyomok sem fagytak ki, sőt az efemer (kora tavaszi, gyors növekedésű) gyomok egész télen szaporodtak és nőttek. Februárban a teljes kapált felületet meg kellett kapálnunk. Ez más években, áprilisban szokásos munka, míg jelen pillanatban helyenként már a 2. kapálás folyik.
* Az enyhe tél a kártevőket, kórokozókat sem gyengítette le, nagyobb figyelmet kell idén fordítanunk a lemosó-permetezésekre. A sorfákra kötött permetezési szerződésünkbe idén először befoglaltuk a platánokon, vadgesztenyéken a lemosó permetezést is. A szúnyogirtás és sorfa-permetezés beszerzési eljárását lefolytattuk, a nyertes a Rovért Kft. A légi irtást újra a Balatoni Szövetség szervezi.
* A téli hónapok alatt felkészítettük gépeinket, kéziszerszámainkat a szezonra. Alapos tisztítás, olajcserék, festések, kopott alkatrészek cseréje, zsírozások, meghibásodások javítása, késélezések, szükséges műszaki átalakítások folyamatai követik egymást. A feladatokat magunk végezzük, kivéve a garanciális és szakszervizhez kötött eseteket - megkeresve az optimális alkatrész-beszerzési lehetőséget.
* Közlekedési táblákat, oszlopokat folyamatosan átvizsgáljuk, a fagy miatt, vagy közlekedési események miatt ferdülteket, sérülteket kijavítottuk.
* A temetőben folytattuk a rézsű-urnahelyek új kazettáinak kialakítását.

1. **Utak, járdák karbantartása, kátyúzás, útmesteri feladatok**.

A feladat nagyobb tavaszi kátyúzási részéhez külső vállalkozó segítségét vesszük igénybe. A nyílt beszerzési eljárást lefolytattuk, a nyertes a korábbi években jó munkát végzett Magyar Közút Kht. Az útjaink állapota folyamatosan romlik. A közműjavítások, valamint az aszfalt elöregedésének okán nincs a városban egy olyan utca sem, ahol hibátlan az útburkolat. A tervezett felújítási keret ugyanaz, mint a korábbi években, tehát látványos állapotjavulás nem várható. Súlyosbítja a helyzetet a belváros kiselemes burkolatának helyenkénti elmozdulása.

Az év közben felmerülő szükséges egyéb járda, útszegély javítás, kisebb kátyúzás feladatait magunk végezzük, költséget megtakarítva. Így folyamatos jelenlétet biztosítunk a burkolt felületeken is nem csak a zöldterületeken.

Útburkolati jelek festése nyár végén történt meg, 1 éves garanciával, a következő festés szeptemberben várható. A feladat kiszervezéséhez a beszerzési szabályzatunkban előírt eljárást folytatjuk majd le. A közlekedési táblák kezelését, az útmesteri feladatokat magunk végezzük majd, jelentő összeget takarítva meg a város számára.

1. **Metszés:**

A metszés a kedvező időjárási körülmények miatt a cserjefelületeken és a fákon párhuzamosan haladt. Általános érvényűen elmondható, hogy csak egészségügyi metszést, néhány cserjén ifjítást, és a fákon csak az úgynevezett műszaki-biztonsági metszést hajtottuk végre. Az áramszolgáltatóval kötött egyezségünk alapján 2 hétre kosaras kocsit biztosított számunkra, a metszést, ahol a fák a vezetékhálózathoz közel helyezkednek el, közösen végeztük. Első körben a vezetéket ingatlanokhoz való bekötéseit szabadítottuk ki. Később A Móricz Zs és Ady utca vezetékbe nőtt csörgőfáit vágtuk vissza, majd a Széchenyi korábban is csonkolt hársait. A páfrányfenyőkön kisebb igazítás elégséges volt. A Kodály utca vegyes korú gömbmeggyeit érte nagyobb ifjítás, a keleti oldali díszcseresznye kisebb alakítást kapott. Az Attila utca gömbakácait, a Madách utca gömbkőriseit aprólékos kézi munkával (állványról, létráról, hosszított nyelű eszközökkel) igazítottuk formára. Az Erzsébet királyné utca éger sora továbbra is jól viseli az észak-déli irányú nyújtott korona alakítását. A Jókai utcában a lámpacserék miatt 3 fát kell nagymértékben visszavágni, ezért, az egységes utcakép miatt a többi fát is visszavágjuk. A Petőfi, József Attila utcákban a nagyobb lombfelület megtartása miatt csak a rossz helyzetben álló ágakat válogattuk le, a hajtásokat nem vágtuk vissza. Így a kihajtás gyorsabb lesz, hamarabb látunk nagy lombfelületet.

A cserjefelületeket helyenként erősen megifjítjuk (Széchenyi utca), helyenként csak egészségügyi metszést, formaigazítást végzünk. A felületek méretének, számának növekedése komoly fenntartási gondot jelent számunkra.

1. **Fakivágások**

Az elmúlt 3 évben a térségben átlagosan a fele csapadékmennyiség esett. A talaj vízkészletei kimerültek. A növények növekedése lelassult, a sekélyen gyökerező, vagy körbeépített, vagy vízigényes, de akár az üde talajt kedvelő növények egy része kiszáradt. Az ültetett növények csapadékosabb nyugat európai klímáról származó örökzöldjeit viselte meg legjobban ez az időjárás. A Kossuth utca thuja sorából, és a temető Büki utcai hamisciprus sorából pusztultak ki nagy számban fák nár végére, ezt már késő ősszel kivágtuk

Lombhullás előtt jelöljük a kivágandókat. A fákra kivágási engedélyt kértünk a Polgármesteri Hivataltól. Az engedély alapján elvégzett munkát rögzítjük az elmúlt évben kialakított zöldfelületi kataszterben is. A kivágás indoka: a fák lábon száradtak, jelen állapotukban balesetveszélyesek. A 24.,25.,26., 27. sorszámú fa törzsét kettétörték, ezért életképtelenek.

**A kivágni tervezett/kivágott fás szárú növény(ek):**

|  |  |  |  |  |
| --- | --- | --- | --- | --- |
| **Sorsz** | **A fa/cserje faja** | **Törzs-átm.**  **(cm)** | **Pótlási javaslat** | **Kivágás helyszíne** |
| 1. | Prunus fruticosa ’Globosa’ | 11-20 | helyszíni pótlás egy éven belül | Balassi Bálint u. |
| 2. | Thuja occidentalis ’Smaragd’ | többtö-rzsű | pótlás fejlesztési terv alapján a majdan tervezett utcasorfának megfelelő fajtával, a teljes utcasorfa telepítésekor | Kossuth Lajos u. |
| 3. | Thuja occidentalis ’Smaragd’ | (többtörzsű) | pótlás fejlesztési terv alapján a majdan tervezett utcasorfának megfelelő fajtával, a teljes utcasorfa telepítésekor | Kossuth Lajos u. |
| 4. | Thuja occidentalis ’Smaragd’ | (többtörzsű) | pótlás fejlesztési terv alapján a majdan tervezett utcasorfának megfelelő fajtával, a teljes utcasorfa telepítésekor | Kossuth Lajos u. |
| 5. | Betula pendula | 11-20 | pótlás fejlesztési terv alapján a majdan tervezett utcasorfának megfelelő fajtával, a teljes utcasorfa telepítésekor | Kossuth Lajos u. |
| 6. | Betula pendula | 21-30 | pótlás fejlesztési terv alapján a majdan tervezett utcasorfának megfelelő fajtával, a teljes utcasorfa telepítésekor | Kossuth Lajos u. |
| 7. | Betula pendula | 11-20 | pótlás fejlesztési terv alapján a majdan tervezett utcasorfának megfelelő fajtával, a teljes utcasorfa telepítésekor | Kossuth Lajos u. |
| 8. | Chamaecyparis nootkatensis ’Pendula’ | (többtörzsű) | pótlás a park rehabilitációs tervei alapján a park felújításakor, a majdani tervben meghatározott fajtával | Október 23. park |
| 9. | Picea abies | 21-30 | pótlás a park rehabilitációs tervei alapján a park felújításakor, a majdani tervben meghatározott fajtával | Október 23. park |
| 10. | Picea abies | 21-30 | pótlás a park rehabilitációs tervei alapján a park felújításakor, a majdani tervben meghatározott fajtával | Október 23. park |
| 11. | Chamaecyparis laws. fajta | 6-10 | pótlás a park rehabilitációs tervei alapján a park felújításakor, a majdani tervben meghatározott fajtával | Október 23. park |
| 12. | Betula pendula | 21-30 | pótlás a park rehabilitációs tervei alapján a park felújításakor, a majdani tervben meghatározott fajtával | Október 23. park |
| 13. | Betula pendula | 21-30 | pótlás a park rehabilitációs tervei alapján a park felújításakor, a majdani tervben meghatározott fajtával | Október 23. park |
| 14. | Tilia platyphyllos | 91-100 | helyszíni lehetőségekhez mérten pótlás Tilia x euchlora fajtával helyben, vagy más közterületen egy éven belül | József Attila u. |
| 15. | Thuja orientalis | 21-30 | pótlás a park rehabilitációs tervei alapján a park felújításakor, a majdani tervben meghatározott fajtával | Buszforduló,  Móricz Zsigmond u |
| 16. | Thuja orientalis | 11-20 | pótlás a park rehabilitációs tervei alapján a park felújításakor, a majdani tervben meghatározott fajtával | Buszforduló,  Móricz Zsigmond u |
| 17. | Thuja orientalis | 21-30 | pótlás a park rehabilitációs tervei alapján a park felújításakor, a majdani tervben meghatározott f.val | Buszforduló,  Móricz Zsigmond |
| 18. | Salix alba | 11-20 | pótlás a park rehabilitációs tervei alapján a park felújításakor, a majdani tervben meghatározott f.val | Buszforduló,  Móricz Zsigmond u |
| 19. | Picea abies | 31-40 | pótlás a park rehabilitációs tervei alapján a park felújításakor, a majdani tervben meghatározott f.val | Buszforduló,  Móricz Zsigmond |
| 20. | Robinia pseudoacacia ’Umbraculifera’ | 0-5 | pótlás a helyszínen egy éven belül azonos fajtával | Akác utca |
| 21. | Robinia pseudoacacia ’Umbraculifera’ | 0-5 | pótlás a helyszínen egy éven belül azonos fajtával | Akác utca |
| 22. | Tilia platyphyllos | 51-60 | pótlás a helyszínen egy éven belül azonos fajtával | Széchenyi u. |
| 23. | Tilia platyphyllos | 21-30 | pótlás a helyszínen egy éven belül azonos fajtával | Széchenyi u. |
| 24. | Koelreuteria paniculata | 0-5 | pótlás a helyszínen egy éven belül azonos fajtával | Móricz Zsigmond u. |
| 25. | Tilia x euchlora | 0-5 | pótlás a helyszínen egy éven belül azonos fajtával | József Attila u. |
| 26. | Crataegus x laevigata ’Paul’s Scarlet’ | 0-5 | pótlás a helyszínen egy éven belül azonos fajtával | Széchenyi u. |
| 27. | Tilia x euchlora | 0-5 | pótlás a helyszínen egy éven belül azonos fajtával | József Attila u. |

A fakivágás téli időszakban tődöntéssel történik. Amennyiben lehetőség van a teljes fa kiemelésére (kitört fiatal fák törzs-maradványa, vagy fiatal kiszáradt fák pl. Akác utca), úgy a teljes fa kitermelésre kerül, gyökérzettel együtt. A nyesedék minden esetben elszállításra kerül. Azokban az utcákban pótoljuk a kivágott fákat, ahol nincs a közeljövőben megvalósuló műszaki fejlesztés.

1. **Felújítások:**

A 2013. év végén történt beruházási folyamatok, a csapadékos időjárás, az év végi városdíszítő feladatok miatt decemberre szinte a nyár elejéhez hasonló munkacsúcs alakult ki. A **Sugár utcá**ban és a **Templomkert**ben végzett telepítési, területrendezési feladataink vége sem valósult meg. A Templomkert növényei nagyrészt elültetődtek. Hiányzik az öntözőberendezés, a füvesítés, a mulcsterítés a cserjék alá. Terveink szerint márciusban befejeződik a munka. Íves lágy vonalvezetésű cserjeágyai - melyekben folyamatosan díszlenek majd az érdekes évelők, virágzó cserjék- a város központi részében kiemelkedő díszértéket ad majd.

A **Temető**ben a Büki utcai oldal túlnyomórészt kiszáradt hamisciprus. sorát a késő ősz folyamán lombos fasorra cseréltük. A villanyvezeték közelségében szépen színeződő lombú juhar fajtát (Acer x ’Pacific Sunset’), a nagyobb térállású lehetőségű szakaszon oszlopos gyertyánt ültettünk. A kerítésen kívül a z út menti területre virágos, és örökzöld szakaszokból álló nagy növésű takaró cserje sort hoztunk létre, mely betakarja majd a temető látványát az ott lakók elől..

A **Moll tér** a város szívében van, nem csoda, hogy gyakran látni itt egymást fényképező turistákat. Ez az egyetlen nagyobb területű, összefüggő zöldfelület a belvárosban. Az emberek megítélését illetően nincs a megfelelő helyen. Sokan csak kutyasétáltatónak használják a széles gyepfelületet, még az is előfordult a közelmúltban, hogy ismeretlen tettes megkárosította a koros és szép növényzetet. A károsításért Polgármester úr, kérésünkre feljelentést tett ismeretlen tettes ellen. Az értékszámításunk alapja a dr. Radó Dezső által létrehozott faérték számítási módszer, valamint az Európai Unió Erdészeti és Fagazdálkodási Bizottságának 1984-ben elfogadott modellje alapján készült. Ezt az értékszámítási modellt számos önkormányzat alkalmazza a gyakorlatban, ami mutatja a módszer objektivitását. A fenti számítás szerint az okozott kár anyagi értéke összesen 5.795.112 Ft-nak felel meg. Mivel az érintett terület Hévíz belvárosában, kiemelt értékű zöldfelületében található, az erkölcsi kár is jelentős az anyagi veszteségen kívül. Ezen a szemléleten is változtatni szerettünk volna, amikor elhatároztuk a tér felújítását. A cél a meglévő értékes növényzet megtartása, kiemelése és új értékek teremtési igénye volt. A tér egyik értéke a nagy gyepfelület, amely a virág- és cserjeágyakat keretezi, és az a koros örökzöld- és tekintélyes lombos faállomány, amely a tér atmoszféráját adja.

A felújítás több szempontból is időszerű. Az egyre terebélyesebb növények egymással vetekedve összenőttek, némelyek nem bírták a versenyt, ezért kiszáradtak, vagy emberi gondatlanság (nem fenntartási – szomszédi), károkozás miatt kipusztultak. Az is előfordult, hogy magról kelt növények keveredtek az ültetett ágyásokba, és túlnőtték azokat, az ágyások már elveszítették eredeti szépségüket. Ugyanakkor a koros növények lombtömege pótolhatatlan adottság, amire a tér felújítása épít. Nincs más dolgunk, mint az összenőtt foltokat szétválasztani, az elkócosodott növényeket megfésülni, azaz megritkítani, megfiatalítani, visszametszeni, a kerti tereket újrateremteni. Még a felújítás elején tartunk a beszámoló írásakor. Egyenlőre, a ritkítási feladatok-, az ágyások előkészítésének egy részén vagyunk túl, de máris sokkal tisztább a kép. A felújítás során nem az a célunk, hogy új burkolatokat, kertberendezési tárgyakat, egyszóval építészeti elemeket hozzunk létre. A tér hangulatát alapvetően most is a növényzet határozza meg, az építészeti elemek ezt csak kiegészítik, zárják, keretezik. A meglévő, értékes növények megtartása mellett célunk, hogy a legdekoratívabb ágyásokat a sétálókhoz közelebb hozzuk, jobban érvényesítsük, ezért szélesebb, határozott nyomvonalú, íves vonalvezetésű virágágyakat alakítunk ki, amelyek a járdák, utak felé nyílnak. A cserjeágyakban ősszel és tavasszal virágzó cserjékkel bővítjük a jelenleg elsősorban örökzöldekből álló csoportokat, hogy a tér minden évszakban szép és érdekes látványt nyújtson. A virágzó egynyári kiültetések mellett különleges virágú parkrózsák telepítését tervezzük, a tér több pontján. A széles gyepfelületet pedig teljesen felújítjuk. Bízunk benne, hogy a felújítás után igazi ékessége lesz a városnak a tér, mindannyiunk és az ide látogatók örömére.

A **Zrínyi utca** kavicsmulcsos préri kiültetése a tavalyi év tavaszán elkezdődött. Beváltotta a hozzáfűzött reményeket. Kis fenntartási igényű, dekoratív, életképes zöldfelület lett. Azokon a szakaszokon van lehetőségünk folytatni a beültetést, ahol a járda és a kapubejárók már át vannak építve. Ahol a járda még aszfaltos, és nincs burkolt kapubejáró, meg kell várnunk a műszaki fejlesztést. Kedvező időjárási körülmények esetén folytatjuk a beültetést.

1. **Téli károk helyreállítása:**

2013-2014-as tél időjárása enyhe, és csapadékszegény volt. A város hó-takarítása sikeres volt, nagyobb gép-meghibásodások nélkül folyt, az előre szervezett ügyeleti rend szerint. Új beszerzésű hómaróink, új erőgépünk, toló lapjaink, hófogó rácsaink kevés feladatot kaptak idén.

A kevés hó és síkosság idején lakossági hó-takarítás az ingatlanok előtt hiányos volt, érezhető a szankció megszűnésének hatása.

Növénykifagyások, hó-törés, sérülés nem jellemzi ezt a évet, ebből eredő pótlás nem szükséges.

Az útburkolatokban esett károk jelentősebb mértékűek. a beszerzési eljárásról korábban írtam.

1. **Tavaszi munkaterv:**

Megelőzendő a késő tavaszi, nyár eleji közterület karbantartási munkacsúcsot – ami Hévízen már a szezont jelenti- az év elején pontos ütem és munkatervet készítettünk, átgondolva a kritikus időszak előre megoldható, kiküszöbölhető problémáit műszaki és kertészeti területen is.

* Az utcabútorok megóvására minden éven nagy gondot fordítunk. Idén a belváros új típusú szemeteseinek, virágtartóinak, padjainak lécezését kezeljük majd favédő olajjal.
* A középületeken, közterületeken a nemzeti zászlókat újra cseréljük.
* A zárt csapadékcsatorna víznyelő aknáit, hídgyűrűit, átereszeit, lefolyóit – kinyitva, rácsokat felszedve – újra kitakarítjuk a lerakódott sártól.
* A nyílt árkok közül a Nagyparkoló mögötti Rudi árkot takarítjuk ki a hordaléktól. Sajnos a lefolyást nem gyorsítja meg, mert az alatta található befogadó szakaszban a leülepedett hordalék is magas, így vízszintje is magas. Ez már nem a mi kezelésünkben lévő területen van.
* A szelektív hulladékgyűjtők környékét áttakarítottuk, a takarásként ültetett fagyal sövényt megkapáltuk, visszametszettük.
* Az Önkormányzat rendelete értelmében a dohányzást tiltó táblákat az új szabványúra cseréljük.
* A buszmegállók karbantartását idén csak a buszöblök kialakítása, a műszaki munkák lefolyása után végezzük el. Teljes mosásukat azonban (faszerkezet, üveg) a közeljövőben tervezzük.
* A temetői, játszóéri, közterületi csapokat, ivó-kutakat a fagyveszély után megnyitjuk, a szükséges csap cseréket, javításokat elvégezzük. A közterületi és intézményi vízóra aknákat kitisztítottuk. A szökőkutak üzemeltetéséhez vegyszerrel, műszaki állapotjavítással felkészülünk, szintén fagymentes időben megnyitjuk őket.
* A játszóterek éves bevizsgálása tavaly nyár végén megtörtént. Az előírt javításokat elvégeztük. A tavaszi időszakos műszaki szemléje március végén várható, az itt felmerülő hiányosságokat azonnal javítjuk. A játszótereket szezonban műszakilag hetente ellenőrizzük, takarítás szempontjából naponta. A homokcserék tervezett ideje április eleje.
* Termőfölddel, komposzttal töltjük fel a kikopott rózsa és cserje ágyakat, vázákat.
* A Rákóczi és az Erzsébet királyné utcákban a kilazult járóköveket a korábbi javítási szisztémánk szerint nem lehet már visszahelyezni. A betonozott faverem-rács keretek süllyedésével a mellette található kövek is kimozdultak. Balesetveszélyes állapot áll fenn. A Polgármesteri Hivatal VOF irodája tervezte idén költségei között a javítást, de keret híján ez elmarad. A kátyúzásra szánt keretből, mely rendelkezésünkre áll, ezt nem lehetséges megvalósítani. A következő évben a problémával a Hivatalnak foglalkozni kell.
* A rácsok felszedésével kitakarítottuk a favermeket ugyanitt. A cigaretta csikkek, apró szemét, gyom nehezen takarítható ki a sűrű rácssorozatból. Ezért a faverem-rács alatt a talajt agro-szövettel takarjuk be. Megakadályozza a gyomok növekedését, felületéről felporszívózható az apró hulladék. Így egész szezonban tisztán, kulturáltan tartható.
* Lakossági lomtalanítás szerveztünk, bonyolítunk: 2014. március 18 és április 15 között.

1. **Garázs és tároló tér probléma (Szálka raktárépület megszűnése)**

A „Szálka”garázs és raktárépület kiállítóhelyé való átépítése miatt (a Romkert mellett), mint tárolótér megszűnik a város számára. Jelentős problémát okoz számunkra, az Önkormányzat és az intézmények számára is. Minden célgépből csak egy áll a város rendelkezésére (hótoló, seprőgép, önjáró fűkasza, stb.). A városfenntartásban használt gépeink, jégpálya összeszereléshez használt fém anyagok, karácsonyi díszek, szavazófülkék egyéb alkatrészek, anyagok tárolása továbbra sincs megoldva, ezek együttes értéke mintegy 256 millió forint. Ez folyamatosan bővül, nem tartalmazza pl a március 1. hetében a közvilágítás korszerűsítés kapcsán a kerékpárútról beszállított 48 db lámpát, valamint a pótlásra, fenntartásra tervezetteket.

**A tárolótér nem a GAMESZ, hanem az önkormányzat és az intézmények egyetlen nagyobb méretű tárolótere.**

A 2012-ben az Arany J. utcai telephely értékesítéséből származó 23 millió forint az önkormányzat döntése értelmében a kertészeti telep fejlesztési alapja volt

2013-ban az Önkormányzat 63 millió Ft-ot kívánt fordítani erre költségvetésében. A tervezés megvalósult, a kötelező régészeti feltárás, építési engedélyezési folyamat szintén. Érvényes építési engedéllyel rendelkezik az Önkormányzat egy 280.-m2-es mezőgazdasági géptárolóra, és egy 420.-m2-es raktárcsarnokra. Ezek építésének tervezői költségbecslése 85 millió Ft. Az idei költségvetésből forráshiány miatt kimaradt az épület megvalósításához szükséges költségkeret, míg GAMESZ költségvetésébe 8 millió forint került a probléma megoldására. Ideiglenes megoldásként az alábbiak merültek fel:

* Átvizsgáltuk a használt csarnok vásárlásának lehetőségét: az engedélyezés, szerelés, szállítás, alapozás, felületkezelés költségeivel növelten hasonló négyzetméterenkénti ár állt elő, mint az új csarnokszerkezetnél, ezért ez elvetettük.
* Bérlési lehetőség: a környékben évi 3 millió Ft, de jelenleg nincs szabad kapacitás.
* Ideiglenes részmegoldás: mobil lemezgarázsok vásárlása. Az elmúlt évben már 4 db-ot beszereztünk (1 db a sírkőműhelynél, 3 db a kertészetben), a kisebb eszközök ideiglenes tárolására. További 2 dupla méretű mobilgarázs vásárlásával a kisebb kertészeti gépek tárolását oldanánk meg, költsége közel 800.000 Ft.

A tervezői költségbecslés alapján látszott, hogy a 2 épületet ebben az évben megépíteni nem tudjuk. Ezért épületek közül, a nagyobb gépek, valamint a zártan, (nem párás körülmények között tárolandó) eszközök tárolására alkalmas épületet megépítése célszerű. Ennek tervezett költsége az előzetesen bekért ajánlatok alapján 35 millió Ft.

A telep nem őrzött, de a vagyonbiztonságról, működési fenntartási biztonságról, a meglévő értékek megőrzéséről továbbra is gondoskodnunk is kell jó gazda módjára. Szeretnénk ezt megtenni.

**II.**

**Határozati javaslat**

1. Hévíz Város Önkormányzat Képviselő-testülete a téli károk helyreállításáról, a tavaszi kertészeti munkák állásáról, a város turisztikai szezonra való felkészüléséről szóló GAMESZ beszámolót elfogadja.
2. A Képviselő-testület a 2 db dupla mobil garázs vásárlását, bruttó 800.000 Ft összegben ideiglenes tárolótérként, az Intézmény 2014. évi költségvetésében a beruházások között GAMESZ telephely kiváltása címen adott bruttó 8 millió Ft terhére engedélyezi.

Felelős: Laczkó Mária GAMESZ vezető

Határidő: 2014. december 31.

**III.**

**Bizottsági állásfoglalás**

|  |  |  |  |  |  |
| --- | --- | --- | --- | --- | --- |
| **Előterjesztés tárgya:**  GAMESZ beszámolója a téli károk helyreállításáról a tavaszi kertészeti munkák állásáról a város turisztikai szezonra való felkészüléséről | | | | | |
|  | **ülés időpontja** | | **határozat-szám** | **szavazati arány** | **bizottsági vélemény (kisebbségi vélemény feltüntetése)** |
| **Városfejlesztési, Természet- és Környezetvédelmi Bizottság** | 2014. március 19. | 27/2014. (III.19.) VTKB határozat | | 3 igen szavazat | A bizottság az előterjesztés határozati javaslatában foglaltak elfogadását egyhangúlag javasolja a Képviselő-testület számára. |

|  |  |  |  |  |  |
| --- | --- | --- | --- | --- | --- |
| **Előterjesztés tárgya:**  GAMESZ beszámolója a téli károk helyreállításáról a tavaszi kertészeti munkák állásáról a város turisztikai szezonra való felkészüléséről | | | | | |
|  | **ülés időpontja** | | **határozat-szám** | **szavazati arány** | **bizottsági vélemény (kisebbségi vélemény feltüntetése)** |
| **Pénzügyi és Turisztikai Bizottság** | 2014. március 20. |  | |  | A bizottság nem tárgyalta a napirendi pontot, és nem hozott határozatot. |